Dominica et prima hebdomada Adventus Domini legitur in ecclesia liber Isaiæ, et legitur donec incipiantur legi sermones qui consueverunt legi per octo dies ante Natalem Domini; in refectorio legitur expositio evangelicæ lectionis, id est Conferendum hoc evangelii Marci principium. — Dominica secunda, in refectorio legitur expositio evangelii Erunt signa, deinde sermo Maximi episcopi legitur Quoniam post tempus. — Dominica tertia, lecta expositione evangelii Cum audisset Johannes, legitur sermo Maximi Superiore dominica caput evangelii disserentes, deinde sermo ejusdem qui ita incipit Qui sunt in illa nocte duo in lecto, etc. — Dominica quarta, si in ea vigilia occurrerit, legitur primo expositio evangelii Cum esset desponsata, postea Miserunt Judæi. Feria quarta jejunii legitur tota expositio evangelii Missus est Gabriel in ecclesia. Feria sexta, ubi terminata fuerit in nocte tertia lectio, ibi incipiet legi in die ad mensam usque dum tota expositio perlegatur; evangelium ipsum quod legitur in feria sexta est Exurgens Maria. Similiter in sabbato, lectio tertia terminatur ad eum locum ubi legitur Unde cum per Isaiæ vocem. Hinc in sequenti dominica incipiunt octo primæ lectiones. — Propinquioribus diebus in refectorio ante Nativitatem leguntur sermones de incarnatione Domini, illi scilicet qui in ecclesia legi non potuerunt, ut est sermo Ambrosii Eodem tempore missus est, ut est sermo Isidori Ecce ex qua tribu, ut est epistola Leonis papæ de incarnatione Leo episcopus Flaviano Constantinopolitano episcopo. § In die Nativitatis primus qui legitur sermo est Augustini episcopi qui ita exorditur Rogo vos dilectissimi, post quem sequuntur alii prout continet liber. — In natali sancti Stephani, primo legitur sermo excerptus ex libris Augustini de Civitate Dei, cujus initium est Aquas Thibilitanas; post hunc alii qui habentur in libro. — In natali sancti Johannis legitur relatio vitæ et miraculorum ejus, ac postea sermones domni Petri Damiani de eodem (198) evangelista. — In natali Innocentium, legitur primo expositio de evangelio, ac deinde sermones de eadem festivitate. — Dominica prima post Natalem, legitur primo expositio de Evangelio Erant pater Jesu et mater, quam fecit Origenes. — In octava Domini, legitur primo lectionis evangelicæ expositio, deinde sermones patrum de calendis januarii, id est Quanquam non dubitem. Omne peccatum. Propitio dono. Dies calendarum istarum. Interim diebus festivitate vacantibus leguntur passiones et vitæ sanctorum et sanctarum, ut vita sancti Silvestri, passio sanctæ Anastasiæ, passio sanctæ Eugeniæ, vita sanctæ Genovefæ, et aliæ sicut in libris passionalibus continentur. § In vigilia Epiphaniæ, incipiunt legi in ecclesia epistolæ Pauli, quæ leguntur usque ad Septuagesimam. — In Epiphania, legitur sermo Gregorii Nazanzeni de secundis Epiphaniis. — In octava Epiphaniæ, legitur expositio evangelii Venit Jesus. — Dominica post Epiphaniam, expositio evangelii Cum factus esset Jesus; alia dominica, Nuptiæ factæ sunt; alia, Cum descendisset Jesus; alia, Ascendente Jesu; alia, Confiteor tibi Domine pater, cujus expositio sumitur de Beda super Lucam. § In Purificatione sanctæ Mariæ, legitur expositio evangelii, deinde sermo cujus initium est Exultent virgines. § Dominica Septuagesimæ, ponitur ad legendum in ecclesia liber Genesis; in refectorio legitur expositio evangelii, deinde sermo cujus initium est Dignitas humanæ originis; postea legitur de libro Genesis, illud scilicet quod non potest legi in ecclesia. Postea leguntur in refectorio alii libri Moysis, scilicet liber Exodi, Levitici, Numeri, Deuteronomii, Josue, Judicum et liber Ruth; et debent legi usque dominica in Passione. — Dominica Sexagesimæ, lecta evangelii expositione, legitur sermo qui ita incipit Nemo qui nesciat. — Dominica Quinquagesimæ, post evangelii expositionem sequitur sermo de fide Abrahæ qui sic incipit Fides est religionis sanctissimæ fundamentum. § Prima hebdomada Quadragesimæ, legitur in ecclesia tractatus sancti Augustini super quindecim cantica graduum, vel Ad Dominum cum tribularer, et durat usque in Passione Domini. Dominica [prima] Quadragesimæ, [in refectorio] lecta evangelii expositione, sequuntur sermones de Quadragesima qui plures habentur, et quia eo die omnes nequeunt legi, leguntur sequentibus diebus usque dum finiantur. Privatis diebus per Quadragesimam, leguntur homiliæ Augustini in evangelio super Johannem, eo ordine quo ad missas leguntur. — Dominica secunda Quadragesimæ, lecta evangelii expositione, legitur sermo de Isaac et Rebecca, postea sermo de muliere Chananæa. [Præcedente] sabbato in duodecim lectionibus legitur homilia Leonis papæ in evangelio Assumpsit Jesus Petrum, deinde sermo Maximi de eodem evangelio. (199) Dominica quarta, legitur expositio evangelii Erat Jesus, deinde sermo cujus initium Mittitur a Jacob, deinde sermo Augustini qui sic incipit Die tertio. — Dominica in Passione Domini, legitur in ecclesia Jeremias propheta; in refectorio, post expositionem scilicet evangelii, legitur sermo de Jeremia, postea de libro Jeremiæ illud quod non potest legi in ecclesia. — Dominica sexta, legitur octavus liber de commento Rabani super Mathæum; feria secunda, legitur homilia Augustini de evangelio ipsius diei; feria tertia et quarta, in refectorio legitur de supradicto commento Rabani vel de commento Bedæ super Marcum et Lucam, ubi passionem exponit; feria quinta leguntur homiliæ Augustini de Cœna Domini in evangelio super Johannem; feria sexta, de eodem Augustino super Johannem, ubi exponit passionem; sabbato, lecta primum expositione evangelii, sequuntur lectiones de Resurrectione. § Dominica paschali, leguntur sermones patrum. Feria secunda, tertia, quarta, quinta, sexta, septima, post lectionem expositionis cujusque diei, leguntur homiliæ Augustini de Caritate in epistola Johannis. — Dominica prima post albas, ponitur ad legendum in ecclesia liber Actuum apostolorum; in refectorio, post evangelii expositionem, legitur de supradictis homiliis donec finiantur; quibus finitis legitur liber Actuum apostolorum. — Dominica post octavam Paschæ qua cantatur Dignus es Domine, ponitur ad legendum in ecclesia liber Apocalypsis; residuum in refectorio. — Dominica qua cantatur Si oblitus, ponuntur ad matutinum septem Canonicæ epistolæ, et leguntur in ecclesia et in refectorio usque in Ascensione Domini. § In vigilia Ascensionis Domini, legitur expositio evangelii ipsius diei. In Ascensione, leguntur sermones Eusebii Cæsariensis et Johannis Chrysostomi. § Sabbato Pentecostes, legitur expositio evangelii de eadem die. In die, legitur sermo Gregorii Nazanzeni. Aliis diebus, legitur in refectorio evangelii cujusque diei expositio; deinde per consuetudinem legi debet liber dictus de Spiritu Sancto, qui quidem quantum ad fidem satis est utilis, sed ad intelligendum valde difficilis; quapropter, si est ante festivitatem liber alius inceptus qui magis mores ædificet, iste plerumque omittitur, et hoc penes arbitrium præcentoris consistit. In octava Pentecostes, legitur expositio evangelii Erat homo secundum Bedam. In die festo Corporis Christi, legitur expositio evangelii Caro mea; require in sabbato ante Ramos palmarum sub hoc signo in libro evangeliorum. § Dominica prima post octavam Pentecostes, ponuntur ad legendum libri Regum et Paralipomenon. Est autem consuetudo ut cum hujusmodi historiæ in refectorio legendæ sunt, non alius quam nutritus ecclesiæ ponatur in tabula ad legendum, quoniam nutritis magis sunt notæ historiæ, et melius noverunt pronuntiare hebræa nomina quam qui de seculo convertuntur. Aliis dominicis usque ad calendas novembris, lecta expositione evangelii de dominica, legitur historia instantis temporis, vel, si historia finita est, aliud aliquid quod ædificet, sermo Johannis Chrysostomi de David et Goliath (200), et aliud de Absalon legitur in dominica in qua legitur evangelium Estote misericordes vel in alia subsequenti. § In mense augusti, dominica prima, ponuntur libri Salomonis et liber Jesu filii Sirach. — Prima dominica septembris ponitur Job; mediante septimana, cum Tobiæ historia incepta in ecclesia fuerit, ponitur liber ipsius et Judith et Esther et... Dominica prima octobris, ponuntur libri Machabæorum. In crastinum sancti Benigni, ponitur ad legendum in ecclesia Daniel propheta et alii prophetæ secundum quantitatem temporis; residuum in refectorio. Ezechiel ponitur tam cito ad legendum in refectorio. Omnibus diebus dominicis, leguntur in refectorio expositiones evangeliorum; si festivitas alicujus sancti in dominica evenerit, primo legitur expositio de dominica, leguntur similiter vitæ sanctorum et sanctarum prout continentur in passionalibus; legitur similiter moralia Job et psalterium glossatum prout cantor viderit expedire.